Ritratti meħudin minn Kevin Kiomall Nhar it-Tlieta, 7 ta' Frar 2017, Michael Spagnol se jagħmel taħdita dwar " Ħafna par(għ)oli u ftit kliem baxx: il-logħob bil-kliem fil-Malti il-Librerija tal-Fakultà tal-Arti, l-Università ta' Malta, Tal-Qroqq. It-taħdita tibda fis-6.00pm u hija miftuħa għal kulħadd. Id-dħul huwa b'xejn. Wara t-taħdita jkun hemm bibita żgħira. Il-logħob bil-kliem, il-manipulazzjoni tal-forma u l-funzjoni tal-lingwa għall-gost, jieħu bosta suriet, bħall-ħaġa moħġaġa, il-paronomasja, ir-rebus, l-anagramma, u tagħwiġ l-ilsien. F'din it-taħdita Dr Michael Spagnol jesplora l-ħafna modi kif nilagħbu b'elementi lingwistiċi differenti mill-alfabett sal-pronunzja, mit-tifsir sal-grammatika bil-għan li juri kif il-logħob bil-kliem jgħaddi bil-fomm minn ġidd għal ġidd sewwasew għax hu karatteristika intrinsika tal-lingwa. Spagnol hu lettur fid-Dipartiment tal-Malti u l-Istitut tal-Lingwistika tal-Università ta' Malta. Ir-riċerka tiegħu tiffoka fuq il-morfoloġija, is-semantika, il-lessikografija u d-djaletti tal-Malti. F'Jannar tal-2013 fetaħ il-paġna ta' Facebook "Kelma Kelma" li tiġbor kurżitajiet lingwistiċi bħall-kelma tal-ġurnata, il-qwiel, it-taqbiliet tat-tfal, u l-logħob bil-kliem. U mill-2014 lil hawn hu wieħed mill-organizzaturi tal-kunċerti "Kelma Kelma Nota Nota" li huma tiżwiqa ta' umoriżmu, mużika u letteratura Maltija. Din it-taħdita hija s-seba' waħda mis-sensiela dwar It-Tradizzjoni Orali mmexxija mid-Dipartiment tal-Malti fl-Università ta' Malta. Dan il-proġett beda f'Mejju tal-2016 b'taħdita mill-Prof. Mourad Yelles mill-Inalco ta' Pariġi. Wara t-taħdita ta' Dr Michael Spagnol se jkun hemm oħra tal-Prof. Manwel Mifsud it-Tlieta, 21 ta' Marzu 2017, bl-isem "Mistur u minsi: Fredu Spiteri (il-Lavarist), għannej u makkjettist Għawdxi prim," u t-Tlieta, 4 ta' April 2017, Ġorġ Peresso se jitkellem dwar "Il-Vrajs tal-Madalena." Id-Dipartiment tal-Malti jixtieq jirringrazzja lill-Klabb Kotba Maltin tal-għajnuna tiegħu biex tittella' din is-sensiela ta' taħditiet. Hemm aktar tagħrif dwar dan il-proġett fuq il-paġna ta' Facebook, "It-Tradizzjoni Orali, L-Università ta' Malta".
Ħafna par(għ)oli u ftit kliem baxx